ກອງປະຊຸມຄະນະປະຈໍາສູນກາງແນວລາວສ້າງຊາດເປິດກວ້າງ ຄັ້ງທີ 5 ສະໄໝທີ X
by Soulivone | Dec 9, 2020 | News
ກອງປະຊຸມຄະນະປະຈໍາສູນກາງແນວລາວສ້າງຊາດເປີດກວ້າງ ຄັ້ງທີ 5 ສະໄໝທີ X ຈັດຂຶ້ນຕອນເຊົ້າວັນທີ 9 ທັນວາ 2020 ທີ່ສູນກາງແນວລາວສ້າງຊາດ ນະຄອນຫລວງວຽງຈັນ, ພາຍໃຕ້ການເປັນປະທານຂອງທ່ານ ໄຊສົມພອນ ພົມວິຫານ ກໍາມະການກົມການເມືອງສູນກາງພັກ ປະທານສູນກາງແນວລາວສ້າງຊາດ, ມີຮອງປະທານ ແລະຄະນະປະຈໍາສູນກາງແນວລາວສ້າງຊາດ, ກໍາມະການສູນກາງແນວລາວສ້າງຊາດ, ປະທານແນວລາວສ້າງຊາດແຂວງ, ນະຄອນຫລວງ, ເມືອງ ແລະພາກສ່ວນກ່ຽວຂ້ອງເຂົ້າຮ່ວມ.
ທ່ານໄຊສົມພອນ ພົມວິຫານ ກໍາມະການກົມການເມືອງສູນກາງພັກ ປະທານສູນກາງແນວລາວສ້າງຊາດ ກ່າວໃນພິທີໄຂກອງປະຊຸມວ່າ: ກອງປະຊຸມຄະນະປະຈໍາສູນກາງແນວລາວສ້າງຊາດເປີດກວ້າງ ຄັ້ງທີ 5 ສະໄໝທີ X ເຊິ່ງເປັນຄັ້ງສຸດທ້າຍໃນສະໄໝທີ X , ໄດ້ທົບທວນຄືນການເຄື່ອນໄຫວ, ຈັດຕັ້ງປະຕິບັດວຽກງານຂອງຄະນະປະຈໍາສູນກາງ ແນວລາວສ້າງຊາດ , ແຕ່ປີ 2019 ເຖິງປະຈຸບັນ ແລະກໍານົດທິດທາງຄາດໝາຍສູ້ຊົນ ຂອງຄະນະປະຈໍາສູນກາງແນວລາວສ້າງຊາດ ສໍາລັບປີ 2021 ແລະວຽກງານປິ່ນອ້ອມຈໍານວນໜຶ່ງ ໂດຍຜູ້ແທນກອງປະຊຸມຈະໄດ້ປຶກສາຫາລື ແລະຜ່ານເນື້ອໃນສໍາຄັນຄື ບົດລາຍງານການເຄື່ອນໄຫວວຽກງານຂອງຄະນະປະຈໍາສູນກາງແນວລາວສ້າງຊາດໄລຍະ 1ປີຜ່ານມາ, ທິດທາງແຜນການໃນປີຕໍ່ໜ້າ, ຜ່ານບົດສະຫລຸບຕີລາຄາ ການຈັດຕັ້ງປະຕິບັດ, ວຽກງານສ້າງຄອບຄົວ ແລະບ້ານສາມັກຄີປອງດອງຂອງແນວລາວສ້າງຊາດໃນໄລຍະຜ່ານມາ ແລະວາງທິດທາງຕໍ່ໜ້າ, ຮັບຟັງການປະກອບຄໍາຄິດ ຄໍາເຫັນຂອງຜູ້ແທນແຕ່ລະພາກສ່ວນ ກ່ຽວກັບບົດຮຽນ ແລະຜົນສໍາເລັດຂອງການຈັດຕັ້ງປະຕິບັດ ຂະບວນການສ້າງ ຄອບຄົວ ແລະບ້ານສາມັກຄີປອງດອງຢູ່ແຂວງ ໄຊຍະບູລີ, ແນວລາວສ້າງຊາດປະກອບສ່ວນໃນການຊຸກຍູ້ຂະບວນການແກ້ໄຂຄວາມ ທຸກຍາກຂອງປະຊາຊົນ, ການປະກອບສ່ວນຊຸກຍູ້ການຜະລິດກາເຟເປັນສິນຄ້າຂອງແນວລາວສ້າງຊາດເມືອງປາກຊ່ອງ ແຂວງຈຳປາສັກ, ຮັບຟັງການປະກອບຄໍາເຫັນບົດຮຽນການເຄື່ອນໄຫວວຽກງານການທູດປະຊາຊົນ ຢູ່ແຂວງຫົວພັນ ແລະພິທີປະດັບຫລຽນໄຊແຮງງານ ໃຫ້ມູນນິທິຊ່ວຍເຫລືອຄົນທຸກຍາກ ສປປ ລາວ ແລະສາຂານະຄອນຫລວງ.
ພ້ອມກັນນັ້ນກອງປະຊຸມຍັງໄດ້ຮັບຟັງຮ່າງລາຍງານການເມືອງ ຂອງຄະນະກໍາມະການແນວລາວສ້າງຊາດສະໄໝທີ X ຕໍ່ກອງປະຊຸມໃຫ່ຍຜູ້ແທນທົ່ວປະເທດ ຄັ້ງທີ XI ຂອງສູນກາງແນວລາວສ້າງຊາດ, ຮັບຟັງການຜ່ານ ຮ່າງກົດລະບຽບຂອງແນວລາວສ້າງຊາດ ໄໝທີ XI ສະບັບປັບປຸງ, ຮັບຟັງການເຜີຍແຜ່ຂໍ້ກໍານົດຂອງຄະນະເລຂາທິການສູນກາງພັກ ວ່າດ້ວຍລະບຽບການຕິດຕາມກວດກາ ຂອງແນວລາວສ້າງຊາດ ແລະອົງການຈັດຕັ້ງມະຫາຊົນ ຕໍ່ບັນດາອົງການອໍານາດລັດ, ແລະຜ່ານຮ່າງຄໍາແນະນໍາຂອງຄະນະກໍາມະການສູນກາງແນວລາວສ້າງຊາດ ວ່າດ້ວຍເປົ້າໝາຍບຸກຄະລະກອນ ທີ່ເປັນປະທານ, ຮອງປະທານ, ຄະນະປະຈໍາ, ກໍາມະການ, ຄະນະກວດກາ ຂອງແນວລາວສ້າງຊາດແຂວງ-ນະຄອນຫລວງ, ເມືອງ, ນະຄອນ ແລະບ້ານ.
ກອງປະຊຸມຄະນະປະຈໍາສູນກາງແນວລາວສ້າງຊາດເປິດກວ້າງ ຄັ້ງທີ 5 ສະໄໝທີ X ເປັນກອງປະຊຸມຮັບຟັງເນື້ອໃນ ແລະມີຄວາມໝາຍສໍາຄັນຕໍ່ການຈັດຕັ້ງວຽກງານແນວໂຮມໃນຕໍ່ໜ້າ ໂດຍສະເພາະການປະກອບຄໍາຄິດຄໍາເຫັນ ຕໍ່ຂະບວນການສ້າງຄອບຄົວ, ບ້ານສາມັກຄີປອງດອງ ແລະກົດລະບຽບຂອງແນວລາວສ້າງຊາດ ໂດຍກອງປະຊຸມຈະດໍາເນີນເປັນເວລາ 2ວັນ.